b'\n_START_ARTICLE_\nWinston Churchill\n_START_SECTION_\nNuoruus\n_START_PARAGRAPH_\nChurchill syntyi Blenheimin palatsissa Woodstockin kaupungin l\xc3\xa4hell\xc3\xa4 Oxfordshiress\xc3\xa4. Suvun ensimm\xc3\xa4inen kuuluisa j\xc3\xa4sen oli kenraali John Churchill, Marlborough\xe2\x80\x99n ensimm\xc3\xa4inen herttua, jonka is\xc3\xa4 oli my\xc3\xb6s nimelt\xc3\xa4\xc3\xa4n \xe2\x80\x9dSir Winston Churchill\xe2\x80\x9d. Winstonin poliitikkois\xc3\xa4, Lordi Randolph Churchill, oli Marlborough\xe2\x80\x99n seitsem\xc3\xa4nnen herttuan kolmas poika. Winstonin \xc3\xa4iti oli Jennie Jerome (alkujaan Jeanette Jerome) Brooklynist\xc3\xa4 New Yorkista, amerikkalaisen miljon\xc3\xa4\xc3\xa4rin Leonard Jeromen tyt\xc3\xa4r._NEWLINE_Churchill k\xc3\xa4vi Harrow\'n poikakoulua l\xc3\xa4hell\xc3\xa4 Lontoota vuosina 1888\xe2\x80\x931893. H\xc3\xa4n ei ollut erityisen hyv\xc3\xa4 oppilas, mutta her\xc3\xa4tti huomiota kyvyll\xc3\xa4\xc3\xa4n oppia pitki\xc3\xa4 runoja ja lausua niit\xc3\xa4 ulkomuistista. Harrow\'n j\xc3\xa4lkeen h\xc3\xa4n pyrki Sandhurstin kuninkaalliseen sotakorkeakouluun ja p\xc3\xa4\xc3\xa4si sinne kolmannella yritt\xc3\xa4m\xc3\xa4ll\xc3\xa4._NEWLINE_Vuonna 1895 Churchill l\xc3\xa4hti Kuubaan sotilastarkkailijana itsen\xc3\xa4isyystaistelijoita vastaan sotineen Espanjan armeijan mukana. T\xc3\xa4ll\xc3\xb6in h\xc3\xa4n my\xc3\xb6s kirjoitti Saturday Review -lehteen. Vuonna 1901 Churchill liittyi vapaamuurareihin.\n_START_SECTION_\nBuurisota\n_START_PARAGRAPH_\nEnsimm\xc3\xa4isen kerran Churchill tuli tunnetuksi sotakirjeenvaihtajana toisessa buurisodassa, jota k\xc3\xa4ytiin Britannian ja buureiksi itse\xc3\xa4\xc3\xa4n kutsuvien eurooppalaisper\xc3\xa4isten siirtolaisten v\xc3\xa4lill\xc3\xa4 Etel\xc3\xa4-Afrikassa. H\xc3\xa4n j\xc3\xa4i vangiksi buurien j\xc3\xa4rjest\xc3\xa4m\xc3\xa4ss\xc3\xa4 brittiarmeijan junasaattueen v\xc3\xa4ijytyksess\xc3\xa4, mutta onnistui karkaamaan. H\xc3\xa4n ylitti lopulta Etel\xc3\xa4-Afrikan rajan ja saapui Louren\xc3\xa7o Marquesiin (nykyiseen Maputoon Mosambikissa).\n_START_SECTION_\nPoliittinen ura\n_START_PARAGRAPH_\nChurchill k\xc3\xa4ytti lehtimiehen\xc3\xa4 saavuttamaansa mainetta hyv\xc3\xa4kseen aloittaessaan poliittisen uransa, joka kesti kaikkiaan 65\xc2\xa0vuotta. H\xc3\xa4n asettui parlamenttiehdokkaaksi 1899 ja toimi alahuoneen edustajana vuodesta 1900 vuoteen 1922 sek\xc3\xa4 vuodesta 1924 vuoteen 1964. Aluksi h\xc3\xa4n oli konservatiivien edustaja. Vuonna 1904 h\xc3\xa4n loikkasi konservatiiveista liberaaleihin, koska ei hyv\xc3\xa4ksynyt konservatiivien ehdotusta suojatulleista._NEWLINE_Vuoden 1906 vaaleissa Churchill voitti edustajanpaikan Manchesterissa. H\xc3\xa4n palveli Henry Campbell-Bannermanin liberaalihallituksessa siirtokuntien alivaltiosihteerin\xc3\xa4. Churchillist\xc3\xa4 tuli pian hallituksen ulkopuolisen hallinnon t\xc3\xa4rkein j\xc3\xa4sen, ja kun Herbert Henry Asquithista tuli Campbell-Bannermanin seuraaja vuonna 1908, juuri kukaan ei yll\xc3\xa4ttynyt Churchillin p\xc3\xa4\xc3\xa4syst\xc3\xa4 hallitukseen kauppakomission puheenjohtajana. Sen aikaisen lain perusteella juuri nimitetyn hallitusministerin t\xc3\xa4ytyi osallistua t\xc3\xa4ytevaaleihin voittaakseen uudestaan parlamenttipaikan. Churchill menetti Manchesterin paikkansa konservatiivien William Joynson-Hicksille, mutta h\xc3\xa4net valittiin parlamenttiin pian uudestaan Dundeen t\xc3\xa4ytevaaleissa. Kauppakomission puheenjohtajana h\xc3\xa4n ajoi radikaaleja yhteiskunnallisia uudistuksia yhdess\xc3\xa4 uuden valtiovarainministerin David Lloyd Georgen kanssa.\n_START_SECTION_\nMinisterin\xc3\xa4\n_START_PARAGRAPH_\nChurchill p\xc3\xa4\xc3\xa4si hallitukseen 35-vuotiaana, hieman kiistanalaisena sis\xc3\xa4ministerin\xc3\xa4 vuonna 1910. Kuuluisa tuon ajan valokuva n\xc3\xa4ytt\xc3\xa4\xc3\xa4 k\xc3\xa4rsim\xc3\xa4tt\xc3\xb6m\xc3\xa4n Churchillin osallistuvan henkil\xc3\xb6kohtaisesti tammikuun 1911 Sidney Streetin piirityksen johtamiseen ja katsovan kadunkulman yli n\xc3\xa4hd\xc3\xa4kseen kiivaan ammuskelun piiritettyjen anarkistien ja skottikaartin v\xc3\xa4lill\xc3\xa4. H\xc3\xa4nen toimintansa sai aikaan paljon kritiikki\xc3\xa4. Arthur Balfour kysyi: \xe2\x80\x9dH\xc3\xa4n [Churchill] ja valokuvaaja riskeerasivat kumpikin henkens\xc3\xa4. Ymm\xc3\xa4rr\xc3\xa4n, mit\xc3\xa4 valokuvaaja teki, mutta mit\xc3\xa4 herra Churchill teki siell\xc3\xa4?\xe2\x80\x9d_NEWLINE_Sodanjulistuksen j\xc3\xa4lkeen Asquith nimitti Churchillin laivastoministeriksi (First Lord of the Admiralty), mik\xc3\xa4 oli sotatoimien kannalta t\xc3\xa4rke\xc3\xa4 ministeriteht\xc3\xa4v\xc3\xa4. Sodan muututtua asemasodaksi Churchill ehdotti toisen rintaman muodostamista Balkanille. Gallipolin maihinnousun ep\xc3\xa4onnistuttua Churchill joutui eroamaan vuonna 1915 laivastoministerin teht\xc3\xa4v\xc3\xa4st\xc3\xa4. Churchill palveli useita kuukausia salkuttomana ministerin\xc3\xa4 (Chancellor of the Duchy of Lancaster), mutta erosi sitten hallituksesta tuntiessaan, ettei h\xc3\xa4nen kykyj\xc3\xa4\xc3\xa4n k\xc3\xa4ytetty riitt\xc3\xa4v\xc3\xa4sti hyv\xc3\xa4ksi. H\xc3\xa4n liittyi uudestaan armeijaan, vaikka pitikin parlamenttipaikkansa, ja palveli l\xc3\xa4nsirintamalla. T\xc3\xa4n\xc3\xa4 aikana h\xc3\xa4nen l\xc3\xa4hin alaisensa oli nuori Archibald Sinclair, josta tuli my\xc3\xb6hemmin liberaalien johtaja._NEWLINE_Joulukuussa 1916 Asquith erosi, ja Lloyd Georgesta tuli p\xc3\xa4\xc3\xa4ministeri. Ajan ei katsottu olevan viel\xc3\xa4 kyps\xc3\xa4 Churchillin hallitukseen p\xc3\xa4\xc3\xa4sylle, koska pel\xc3\xa4ttiin konservatiivien vastustusta. Churchill nimitettiin kuitenkin hein\xc3\xa4kuussa 1917 varusteluministeriksi.\n_START_SECTION_\nPaluu valtaan\n_START_PARAGRAPH_\nSodan p\xc3\xa4\xc3\xa4ttymisen j\xc3\xa4lkeen Churchill palveli David Lloyd Georgen hallituksessa sek\xc3\xa4 sotaministerin\xc3\xa4 (Secretary of State for War) ett\xc3\xa4 ilmavoimista vastaavana ministerin\xc3\xa4 (Secretary of State for Air) vuosina 1919\xe2\x80\x931921. Churchill ehdotti, ett\xc3\xa4 kemiallisia aseita k\xc3\xa4ytett\xc3\xa4isiin \xe2\x80\x9dvastaanhangoittelevia arabeja vastaan kokeeksi\xe2\x80\x9d. H\xc3\xa4n sanoi: \xe2\x80\x9dEn ymm\xc3\xa4rr\xc3\xa4 t\xc3\xa4t\xc3\xa4 inhoa kaasun k\xc3\xa4ytt\xc3\xb6\xc3\xa4 vastaan. Kannatan voimakkaasti myrkkykaasun k\xc3\xa4ytt\xc3\xb6\xc3\xa4 sivistym\xc3\xa4tt\xc3\xb6mi\xc3\xa4 heimoja vastaan. Vaikutus moraaliin olisi hyv\xc3\xa4, ja se levitt\xc3\xa4isi tervett\xc3\xa4 kauhua.\xe2\x80\x9d Churchill kannatti my\xc3\xb6s voimakkaasti ulkopuolisten puuttumista Ven\xc3\xa4j\xc3\xa4n sis\xc3\xa4llissotaan ja julisti, ett\xc3\xa4 bol\xc5\xa1evismi pit\xc3\xa4\xc3\xa4 "kuristaa kehtoonsa". H\xc3\xa4nest\xc3\xa4 tuli siirtomaista ja muista merentakaisista alueista vastaava ministeri (Secretary of State for the Colonies) vuonna 1921. Niinp\xc3\xa4 h\xc3\xa4n sai allekirjoittaa vuoden 1921 sopimuksen Englannin ja Irlannin v\xc3\xa4lill\xc3\xa4. T\xc3\xa4ll\xc3\xa4 sopimuksella syntyi Irlannin vapaavaltio._NEWLINE_Churchillille palkattiin henkivartija vuonna 1921. Teht\xc3\xa4v\xc3\xa4\xc3\xa4n valittiin Walter H. Thompson, joka toimi siin\xc3\xa4 yhteens\xc3\xa4 18\xc2\xa0vuoden ajan; j\xc3\xa4\xc3\xa4ty\xc3\xa4\xc3\xa4n jo el\xc3\xa4kkeelle h\xc3\xa4n palasi henkivartijaksi Churchillin kutsusta vuonna 1939 ja jatkoi sitten vuoteen 1945 asti.\n_START_SECTION_\nSotien v\xc3\xa4linen ura\n_START_PARAGRAPH_\nLokakuussa 1922 Churchillille tehtiin umpisuolenleikkaus. Her\xc3\xa4tty\xc3\xa4\xc3\xa4n leikkauksesta h\xc3\xa4n sai kuulla, ett\xc3\xa4 hallitus oli kaatunut ja ett\xc3\xa4 parlamenttivaalit l\xc3\xa4hestyiv\xc3\xa4t. Liberaalipuoluetta repiv\xc3\xa4t sis\xc3\xa4iset riidat, ja Churchillin kampanja oli heikko. H\xc3\xa4n h\xc3\xa4visi paikkansa Dundeessa ja sanoi menett\xc3\xa4neens\xc3\xa4 samalla kertaa ministerin paikkansa, kansanedustajan paikkansa ja umpisuolensa. Kahden hengen paikan h\xc3\xa4n h\xc3\xa4visi mm. kieltolain kannattajalle Edwin Scrymgeourille. Churchill edusti liberaaleja vuoden 1923 vaaleissa, mutta 12\xc2\xa0kuukauden aikana h\xc3\xa4n l\xc3\xa4hentyi konservatiiveja, vaikkakin nimitti itse\xc3\xa4\xc3\xa4n aluksi \xe2\x80\x9dantisosialistiksi ja perustuslailliseksi\xe2\x80\x9d._NEWLINE_Kaksi vuotta my\xc3\xb6hemmin vuoden 1924 vaaleissa h\xc3\xa4net valittiin konservatiivien tukemana perustuslaillisena edustamaan Eppingi\xc3\xa4, miss\xc3\xa4 on nyky\xc3\xa4\xc3\xa4n h\xc3\xa4nen patsaansa. Seuraavana vuonna h\xc3\xa4n liittyi virallisesti konservatiiveihin ja kommentoi: \xe2\x80\x9dKuka tahansa voi vaihtaa puoluetta (rat), mutta vaatii tietty\xc3\xa4 kekseli\xc3\xa4isyytt\xc3\xa4 vaihtaa viel\xc3\xa4 uudestaan puoluetta (re-rat)\xe2\x80\x9d. H\xc3\xa4net nimitettiin valtiovarainministeriksi (Chancellor of the Exchequer) vuonna 1924 Stanley Baldwinin hallitukseen, ja h\xc3\xa4nen vastuullaan oli Britannian paluu kultakantaan. Vuoden 1926 yleislakon aikana Churchillin kerrotaan ehdottaneen konekiv\xc3\xa4\xc3\xa4rien k\xc3\xa4ytt\xc3\xa4mist\xc3\xa4 lakkoilevia kaivosmiehi\xc3\xa4 vastaan. Churchill valvoi hallituksen British Gazette -lehte\xc3\xa4 ja sanoi kiistan aikana, ett\xc3\xa4 \xe2\x80\x9djoko valtio murtaa yleislakon tai yleislakko murtaa valtion\xe2\x80\x9d. Lis\xc3\xa4ksi h\xc3\xa4n v\xc3\xa4itti, ett\xc3\xa4 Benito Mussolinin fasismi oli "tehnyt palveluksen koko maailmalle", koska se oli n\xc3\xa4ytt\xc3\xa4nyt \xe2\x80\x9dtavan taistella vallankumouksellisia voimia vastaan\xe2\x80\x9d \xe2\x80\x93 Churchill piti siis vahvaa hallintoa suojamuurina n\xc3\xa4k\xc3\xb6piiriss\xc3\xa4 olevaa kommunistista vallankumousta vastaan._NEWLINE_Konservatiivihallitus h\xc3\xa4visi vuoden 1929 vaalit. Kun Ramsay MacDonald muodosti koalitiohallituksen vuonna 1931, Churchill ei saanut kutsua hallitukseen. H\xc3\xa4n oli nyt uransa pohjalla: aikaa kutsutaankin h\xc3\xa4nen er\xc3\xa4maavuosikseen (the wilderness years). Churchill k\xc3\xa4ytti suuren osan seuraavista vuosista kirjoittamiseen, kuten teokseensa History of the English Speaking Peoples, joka tosin julkaistiin vasta toisen maailmansodan j\xc3\xa4lkeen. Eniten h\xc3\xa4n her\xc3\xa4tti huomiota vastustaessaan puheissaan Intian itsen\xc3\xa4istymist\xc3\xa4. Pian h\xc3\xa4nen huomionsa kuitenkin kiinnittyi Adolf Hitlerin valtaannousuun ja Saksan j\xc3\xa4lleenvarustautumiseen. H\xc3\xa4n oli tuohon aikaan ainoa, joka kannatti Britannian j\xc3\xa4lleenvarustelua itsepuolustukseksi ja Saksan sotaisuuden vastavoimaksi. Churchill kritisoi voimakkaasti Neville Chamberlainin Adolf Hitleri\xc3\xa4 my\xc3\xb6t\xc3\xa4ilev\xc3\xa4\xc3\xa4 politiikkaa. H\xc3\xa4n tuki my\xc3\xb6s julkisesti kuningas Edvard VIII:ta, joka aikoi menn\xc3\xa4 naimisiin Wallis Simpsonin kanssa. P\xc3\xa4\xc3\xa4ministeri Baldwinin hallitus vaati, ett\xc3\xa4 silloin kuninkaan pit\xc3\xa4isi luopua kruunusta. Jos kuningas ei olisi suostunut, hallitus olisi joutunut eroamaan. T\xc3\xa4m\xc3\xa4 sai aikaan spekulointia, ett\xc3\xa4 Churchill olisi voitu nimitt\xc3\xa4\xc3\xa4 uuden hallituksen p\xc3\xa4\xc3\xa4ministeriksi. Niin ei kuitenkaan k\xc3\xa4ynyt, vaan kuningas luopui kruunustaan. Churchill havaitsi itsens\xc3\xa4 eristetyksi ja poliittisesti haavoittuneeksi, mik\xc3\xa4 kesti jonkin aikaa.\n_START_SECTION_\nToinen maailmansota\n_START_PARAGRAPH_\nSodan syttyess\xc3\xa4 Churchill nimitettiin laivastoministeriksi (First Lord of the Admiralty). Chamberlainin erottua toukokuussa 1940 Churchill nimitettiin p\xc3\xa4\xc3\xa4ministeriksi, ja h\xc3\xa4n muodosti kaikkien puolueiden hallituksen. H\xc3\xa4n nimitti v\xc3\xa4litt\xc3\xb6m\xc3\xa4sti yst\xc3\xa4v\xc3\xa4ns\xc3\xa4 ja uskottunsa, teollisuusmies ja lehtiparoni Max Aitkenin (Lord Beaverbrook), vastaamaan lentokoneiden tuotannosta. Aitkenin h\xc3\xa4mm\xc3\xa4stytt\xc3\xa4v\xc3\xa4t liikemieskyvyt auttoivat Britanniaa kiihdytt\xc3\xa4m\xc3\xa4\xc3\xa4n lentokoneiden tuotantoa ja suunnittelua, mill\xc3\xa4 oli suuri vaikutus sodan lopputulokseen._NEWLINE_Churchillin tuonaikaisilla puheilla oli suuri henke\xc3\xa4 kohottava vaikutus taisteluun valmistuvalle Yhdistyneelle kuningaskunnalle._NEWLINE__NEWLINE_\xc2\xbbMinulla ei ole teille tarjolla mit\xc3\xa4\xc3\xa4n muuta kuin verta, uurastusta, hike\xc3\xa4 ja kyyneleit\xc3\xa4 (I have nothing to offer but blood, toil, tears and sweat)\xc2\xbb _NEWLINE_oli Churchillin kuuluisa 13.\xc2\xa0toukokuuta 1940 pidetty ensimm\xc3\xa4inen puhe p\xc3\xa4\xc3\xa4ministerin\xc3\xa4. T\xc3\xa4t\xc3\xa4 seurasi pian Taistelua Britanniasta (Battle of Britain) edelt\xc3\xa4v\xc3\xa4 puhe:_NEWLINE__NEWLINE_\xc2\xbbPuolustamme saartamme uhreista riippumatta. Taistelemme rannoilla, taistelemme maihinnousupaikoilla, taistelemme pelloilla ja kaduilla, taistelemme kukkuloilla; emme koskaan antaudu. (We shall defend our island, whatever the cost may be, we shall fight on the beaches, we shall fight on the landing grounds, we shall fight in the fields and in the streets, we shall fight in the hills; we shall never surrender.)\xc2\xbb _NEWLINE_Er\xc3\xa4it\xc3\xa4 Churchillin radiopuheita, kuten edell\xc3\xa4 mainittua \xe2\x80\x9dTaistelemme rannoilla\xe2\x80\x9d on v\xc3\xa4itetty Churchillilt\xc3\xa4 kuulostavien esiintyjien pit\xc3\xa4miksi, mutta v\xc3\xa4itteet on my\xc3\xb6hemmin kumottu._NEWLINE_Churchillin hyv\xc3\xa4t suhteet Yhdysvaltain presidenttiin Franklin D. Rooseveltiin turvasivat Yhdistyneelle kuningaskunnalle elint\xc3\xa4rke\xc3\xa4n tarvikkeiden saannin Pohjois-Atlantin kauppareittien kautta (katso Lend-Lease). Churchill oli aloitteentekij\xc3\xa4 perustettaessa Special Operations Executive (SOE) -organisaatiota, joka toimi Hugh Daltonin taloudellisen sodank\xc3\xa4ynnin ministeri\xc3\xb6n (Ministry of Economic Warfare) alaisuudessa ja toteutti, johti ja avusti salaista vallankumouksellista ja partisaanitoimintaa miehitetyill\xc3\xa4 alueilla menestyksekk\xc3\xa4\xc3\xa4sti. Churchill vaikutti my\xc3\xb6s merkitt\xc3\xa4v\xc3\xa4sti brittil\xc3\xa4isten kommandojoukkojen syntyyn, jotka olivat my\xc3\xb6hemmin esikuvana suurimmalle osalle maailman nykyisist\xc3\xa4 erikoisjoukoista (Special Forces). Ven\xc3\xa4l\xc3\xa4iset kutsuivat Churchillia \xe2\x80\x9dbrittil\xc3\xa4iseksi bulldogiksi\xe2\x80\x9d._NEWLINE_Er\xc3\xa4\xc3\xa4t Churchillin sotatoimet ovat kuitenkin kiistanalaisia. Kun Ranska oli tehnyt aselevon, Churchill m\xc3\xa4\xc3\xa4r\xc3\xa4si hein\xc3\xa4kuussa 1940 sen laivaston tuhottavaksi, ettei se joutuisi Saksan haltuun. Satoja ranskalaisia kuoli, kun britit ampuivat satamissa olleet laivat upoksiin. T\xc3\xa4m\xc3\xa4n seurauksena Ranskan asevoimissa vallitsi monta vuotta brittivastainen mieliala, joka suosi Vichyn hallitusta ja heikensi de Gaullen pakolaishallituksen asemaa. Churchillin on sanottu olleen parhaimmillaankin v\xc3\xa4linpit\xc3\xa4m\xc3\xa4t\xc3\xb6n ja ehk\xc3\xa4 jopa rikollinen suhtautumisessaan Bengalin vuoden 1943 suureen n\xc3\xa4l\xc3\xa4nh\xc3\xa4t\xc3\xa4\xc3\xa4n, jossa ainakin 2,5\xc2\xa0miljoonaa bengalilaista sai surmansa. T\xc3\xa4ll\xc3\xa4 v\xc3\xa4lin japanilaiset joukot uhkasivat brittil\xc3\xa4ist\xc3\xa4 Intiaa valloitettuaan Bengalin naapurivaltion, brittien hallinnassa olleen Burman, ja jotkut pit\xc3\xa4v\xc3\xa4t brittihallituksen politiikkaa kielt\xc3\xa4\xc3\xa4 tehokas ruoka-apu tahallisena ja piittaamattomana poltetun maan taktiikkana, joka omaksuttiin Japanin miehityksen uhan alla. Kiistanalainen on my\xc3\xb6s Dresdenin pommitus juuri ennen sodan p\xc3\xa4\xc3\xa4ttymist\xc3\xa4 Euroopassa. Dresden oli suurimmaksi osaksi siviilikohde, jossa oli p\xc3\xa4\xc3\xa4asiassa id\xc3\xa4st\xc3\xa4 saapuneita pakolaisia ja jolla oli vain v\xc3\xa4h\xc3\xa4n sotilaallista merkityst\xc3\xa4. Dresdenin pommitus auttoi kuitenkin liittolaista Neuvostoliittoa ja saattoi jouduttaa sodan loppumista.\n_START_SECTION_\nJaltan konferenssi\n_START_PARAGRAPH_\nChurchill oli yksi vaikuttajista niiden sopimusten takana, jotka piirsiv\xc3\xa4t uudelleen toisen maailmansodan j\xc3\xa4lkeiset Euroopan ja Aasian rajat. Pohjois- ja Etel\xc3\xa4-Korean v\xc3\xa4list\xc3\xa4 rajaa ehdotettiin jo Jaltan konferenssissa, samoin kuin Japanin joukkojen karkottamista Koreasta. Keskusteluja Euroopan rajoista ja sopimuksista k\xc3\xa4ytiin jo vuonna 1943 Rooseveltin ja Churchillin v\xc3\xa4lill\xc3\xa4; sopimus hyv\xc3\xa4ksyttiin virallisesti Trumanin, Churchillin ja Stalinin kesken Potsdamissa (Potsdamin sopimuksen XIII artikla)._NEWLINE_Yksi n\xc3\xa4ist\xc3\xa4 sopimuksista k\xc3\xa4sitteli Puolan ja Neuvostoliiton v\xc3\xa4list\xc3\xa4 rajaa, niin sanottua Curzonin linjaa, sek\xc3\xa4 Saksan ja Puolan rajaa, Oder\xe2\x80\x93Neisse-linjaa. Vaikka Puola oli ensimm\xc3\xa4inen Hitleri\xc3\xa4 vastustanut valtio, maan rajat ja hallinnon m\xc3\xa4\xc3\xa4r\xc3\xa4siv\xc3\xa4t \xe2\x80\x9dkolme suurta\xe2\x80\x9d kysym\xc3\xa4tt\xc3\xa4 Puolan hallituksen mielipidett\xc3\xa4. Puolalaiset sotilaat, brittien ainoat liittolaiset Britannian taistelun aikana, tunsivat itsens\xc3\xa4 petetyiksi. Liittolaisen Puolan ja vihollisen Saksan kohtalosta p\xc3\xa4\xc3\xa4tettiin periaatteessa samalla tapaa._NEWLINE_Sopimuksen osana oli yhteisymm\xc3\xa4rrys j\xc3\xa4ljell\xc3\xa4 olevien saksalaisten karkottamisesta alueelta. Puolalaisten siirto ei tarvinnut hyv\xc3\xa4ksynt\xc3\xa4\xc3\xa4. Tarkkoja lukuja v\xc3\xa4est\xc3\xb6ryhmien siirroista ja liikkeist\xc3\xa4 on vaikea tehd\xc3\xa4. Natsihallinnon aikana saksalaisvalloittajat ajoivat puolalaiset kodeistaan ja asuttivat ne saksalaisilla valloitustensa turvaamiseksi. Toisen maailmansodan j\xc3\xa4lkeisist\xc3\xa4 siirroista Churchill oli sit\xc3\xa4 mielt\xc3\xa4, ett\xc3\xa4 ainoa tapa v\xc3\xa4hent\xc3\xa4\xc3\xa4 kansojen v\xc3\xa4lisi\xc3\xa4 j\xc3\xa4nnitteit\xc3\xa4 oli saada v\xc3\xa4est\xc3\xb6nsiirroilla aikaan v\xc3\xa4est\xc3\xb6, joka noudattaisi valtion kansallisia rajoja._NEWLINE_Churchill selosti alahuoneessa vuonna 1944 kantaansa: \xe2\x80\x9dV\xc3\xa4est\xc3\xb6nsiirrot on menetelm\xc3\xa4, joka mielest\xc3\xa4mme tulee tuottamaan kaikkein pitk\xc3\xa4aikaisimman ja tyydytt\xc3\xa4vimm\xc3\xa4n vaikutuksen. J\xc3\xa4ljelle ei j\xc3\xa4\xc3\xa4 v\xc3\xa4est\xc3\xb6nsekoituksia, jotka aiheuttaisivat loputtomia vaikeuksia\xe2\x80\xa6 Voidaan aloittaa uudestaan puhtaalta p\xc3\xb6yd\xc3\xa4lt\xc3\xa4 (clean sweep). Minua eiv\xc3\xa4t huolestuta n\xc3\xa4m\xc3\xa4 siirrot, joita voidaan paremmin toteuttaa nykyoloissa\xe2\x80\xa6\xe2\x80\x9d_NEWLINE_Vaikka Churchillin suurta merkityst\xc3\xa4 toiselle maailmansodalle ei voida kielt\xc3\xa4\xc3\xa4, h\xc3\xa4n sai monia vihollisia kotimaassaan. H\xc3\xa4n lausui julki halveksuntansa sellaisia ajatuksia kohtaan kuin julkinen terveydenhuolto tai parempi koulutus v\xc3\xa4est\xc3\xb6n valtaosalle, mik\xc3\xa4 aiheutti paljon tyytym\xc3\xa4tt\xc3\xb6myytt\xc3\xa4 kansalaisissa, varsinkin sodassa taistelleiden joukossa. V\xc3\xa4litt\xc3\xb6m\xc3\xa4sti Euroopan sodan p\xc3\xa4\xc3\xa4ttymisen j\xc3\xa4lkeen Churchill k\xc3\xa4rsi raskaan tappion vuoden 1945 vaaleissa Clement Attleen ty\xc3\xb6v\xc3\xa4enpuolueelle._NEWLINE_Winston Churchill oli pan-eurooppalaisuuden varhainen tukija, mik\xc3\xa4 lopulta johti Euroopan yhteismarkkinoiden ja my\xc3\xb6hemmin Euroopan unionin syntyyn, mink\xc3\xa4 vuoksi yksi Euroopan parlamentin kolmesta rakennuksesta on nimetty h\xc3\xa4nen kunniakseen. Churchill oli my\xc3\xb6s keskeisess\xc3\xa4 roolissa, kun Ranska sai pysyv\xc3\xa4n paikan YK:n turvallisuusneuvostossa. H\xc3\xa4n tuki Ranskan paikkaa, jotta saataisiin toinen eurooppalainen valtio tasapainottamaan Neuvostoliiton pysyv\xc3\xa4\xc3\xa4 paikkaa.\n_START_SECTION_\nRautaesirippu\n_START_PARAGRAPH_\nKylm\xc3\xa4n sodan alussa Churchill teki tunnetuksi k\xc3\xa4sitteen rautaesirippu (Iron Curtain), joka tuli julkisuuteen vuonna 1946 Westminster Collegessa Fultonissa, Missourissa pidetyss\xc3\xa4 kuuluisassa julistuksessa:_NEWLINE__NEWLINE_\xc2\xbbIt\xc3\xa4meren rannalta Stettinist\xc3\xa4 [nyk. Szczecin] aina Triesteen Adrianmerelle asti, maanosan halki on laskettu rautaesirippu. T\xc3\xa4m\xc3\xa4n linjan taakse j\xc3\xa4\xc3\xa4v\xc3\xa4t kaikki Keski- ja It\xc3\xa4-Euroopan vanhojen valtioiden p\xc3\xa4\xc3\xa4kaupungit. Varsova, Berliini, Praha, Wien, Budapest, Belgrad, Bukarest ja Sofia, kaikki n\xc3\xa4m\xc3\xa4 kuuluisat kaupungit asukkaineen ovat nyt niin sanoakseni Neuvostoliiton etupiiriss\xc3\xa4, eiv\xc3\xa4tk\xc3\xa4 ainoastaan eri tavoin ilmenenev\xc3\xa4n Neuvostoliiton vaikutuksen vaan paljolti my\xc3\xb6s sen yh\xc3\xa4 tiukkenevan valvonnan alaisena.\xc2\xbb _NEWLINE_Ensimm\xc3\xa4isen\xc3\xa4 rautaesirippu-k\xc3\xa4sitett\xc3\xa4 k\xc3\xa4ytti kuitenkin kev\xc3\xa4\xc3\xa4ll\xc3\xa4 1945 natsi-Saksan entinen propagandaministeri Joseph Goebbels.\n_START_SECTION_\nToinen p\xc3\xa4\xc3\xa4ministerikausi\n_START_PARAGRAPH_\nTy\xc3\xb6v\xc3\xa4enpuolueen h\xc3\xa4vitty\xc3\xa4 vuoden 1951 vaalit Churchillist\xc3\xa4 tuli j\xc3\xa4lleen p\xc3\xa4\xc3\xa4ministeri. Vuonna 1953 h\xc3\xa4nelle my\xc3\xb6nnettiin kaksi suurta kunnianosoitusta; Sukkanauharitarikunnan j\xc3\xa4senyyden lis\xc3\xa4ksi h\xc3\xa4nelle my\xc3\xb6nnettiin Nobelin kirjallisuuspalkinto \xe2\x80\x9dhistoriallisen ja el\xc3\xa4m\xc3\xa4kerrallisen kuvauksen hallinnasta samoin kuin loistavista puheista inhimillisten arvojen puolustajana\xe2\x80\x9d. Saman vuoden kes\xc3\xa4kuussa aivohalvaus halvaannutti h\xc3\xa4nen kehonsa vasemman puolen. Churchill piti 10.\xc2\xa0lokakuuta 1953 puolueensa vuosikokouksessa puheen, jossa h\xc3\xa4n korosti id\xc3\xa4n ja l\xc3\xa4nnen v\xc3\xa4lisen konferenssin j\xc3\xa4rjest\xc3\xa4misen olevan t\xc3\xa4rke\xc3\xa4\xc3\xa4. H\xc3\xa4n erosi terveyssyist\xc3\xa4 5.\xc2\xa0huhtikuuta 1955, mutta s\xc3\xa4ilytti virkansa Bristolin yliopiston kanslerina. Seuraavien vuosien aikana h\xc3\xa4n kirjoitti ja lopulta julkaisi neliosaisen teoksen History of the English Speaking Peoples. Vuonna 1956 saksalainen Aachenin kaupunki my\xc3\xb6nsi h\xc3\xa4nelle Karlspreis-palkinnon h\xc3\xa4nen ajatuksestaan Euroopan Yhdysvalloista. Vuonna 1959 Churchill peri arvonimen Father of the House (pisin yht\xc3\xa4jaksoinen toiminta alahuoneen edustajana) ollen pisimp\xc3\xa4\xc3\xa4n yht\xc3\xa4jaksoisesti palvellut kansanedustaja \xe2\x80\x93 vuodesta 1924. H\xc3\xa4n s\xc3\xa4ilytti asemansa vuonna 1964 tapahtuneeseen alahuoneesta eroamiseen asti. Vuonna 1963 Churchill kutsuttiin Yhdysvaltojen kunniakansalaiseksi.\n_START_SECTION_\nPerhe\n_START_PARAGRAPH_\n2.\xc2\xa0syyskuuta 1908 Churchill meni naimisiin Pyh\xc3\xa4n Margaretin kirkossa Westminsteriss\xc3\xa4 Clementine Hozierin (1885\xe2\x80\x931977) kanssa, joka oli s\xc3\xa4ken\xc3\xb6iv\xc3\xa4 mutta l\xc3\xa4hes rahaton kaunotar. Heill\xc3\xa4 oli viisi lasta: Sarah Millicent Hermione Churchill (josta tuli jossain m\xc3\xa4\xc3\xa4rin tunnettu elokuvan\xc3\xa4yttelij\xc3\xa4, joka esiintyi Fred Astairen kanssa elokuvassa Royal Wedding), Randolph Frederick Edward Churchill, Marigold Frances Churchill (joka kuoli nuorena), Diana Churchill ja Mary Churchill._NEWLINE_Churchillin poika Randolph ja pojanpoika Winston seurasivat h\xc3\xa4nt\xc3\xa4 parlamenttiin.\n_START_SECTION_\nViimeiset elinp\xc3\xa4iv\xc3\xa4t\n_START_PARAGRAPH_\n15. tammikuuta 1965 Churchill sai taas aivohalvauksen, diagnoosina vaikea aivoveritulppa. H\xc3\xa4n kuoli yhdeks\xc3\xa4n p\xc3\xa4iv\xc3\xa4n p\xc3\xa4\xc3\xa4st\xc3\xa4 24.\xc2\xa0tammikuuta 1965, jolloin h\xc3\xa4nen is\xc3\xa4ns\xc3\xa4 kuolemasta oli t\xc3\xa4sm\xc3\xa4lleen 70\xc2\xa0vuotta. H\xc3\xa4nen ruumiinsa oli esill\xc3\xa4 Westminster Hallissa (parlamenttirakennuksessa) kolme p\xc3\xa4iv\xc3\xa4\xc3\xa4 ja valtiolliset hautajaiset pidettiin St Paulin katedraalissa Lontoossa. N\xc3\xa4m\xc3\xa4 olivat ensimm\xc3\xa4iset ei-kuninkaallisen hautajaiset katedraalissa sitten sotamarsalkka Frederick Robertsin vuonna 1914. Churchillin on kerrottu toivoneen, ett\xc3\xa4 Ranskan Charles de Gaullen el\xc3\xa4ess\xc3\xa4 h\xc3\xa4nt\xc3\xa4 pidemp\xc3\xa4\xc3\xa4n Churchillin hautajaiskulkue kulkisi Waterloon rautatieaseman halki. Hautajaiset olivat aikansa suurimmat, ja niihin osallistui suuri joukko valtionjohtajia, muiden muassa koko Britannian kuningasperhe kuningatar Elisabet II:n johdolla, Tanskan kuningas Fredrik IX, Alankomaiden kuningatar Juliana sek\xc3\xa4 prinssi Bernhard, Belgian kuningas Baudouin, Norjan kuningas Olavi V, Kreikan kuningas Konstantin II, Luxemburgin suurherttua Jean, Ruotsin prinssi Bertil sek\xc3\xa4 Ranskan presidentti Charles de Gaulle._NEWLINE_Churchillin toivomuksesta h\xc3\xa4net haudattiin perhehautaan Saint Martinin hautausmaalle Bladoniin Woodstockin (Oxfordshire, Englanti) l\xc3\xa4helle.'